Mogens "Kom forbi" Jørgensen blev mandag Jarl af Lindholm. En tilbagevendende begivenhed i forbindelse med Vikingespillet på Lindholm Høje

Den tidligere elitefodboldspiller og nuværende journalist på TV2/NORD, Mogens Jørgensen, kommer ud for meget i sin hverdag. Men at blive royal havde han næppe forestillet sig. Ikke desto mindre, så blev det kendte nordjyske ansigt mandag kåret til Jarl af Lindholm. Udnævnelsen skete under en festlig ceremoni på Lindholm Høje. Mogens Jørgensen lægger da heller ikke skjul på sin begejstring over den nye titel på visitkortet. - Jeg er stolt og beæret over udnævnelsen. Selve ceremonien var en fantastisk begivenhed, og man er selvfølgelig glad for at nogen sætter pris på det, man laver, fortæller Mogens Jørgensen.